Raši, Richard, poslanec NR SR (2021-06-22):
Ďakujem pekne. Vážený pán predsedajúci, vážený pán minister, ctené dámy a páni, tento zákon sám osebe určite nebol nejako konfliktný a riešil nejaké problémy z aplikačnej praxe, ale myslím si, že je zásadne pozmenený pozmeňujúcim návrhom pani poslankyne Záborskej, a toto je príklad, ako sa legislatíva robiť nemá. V minulosti tu bola veľká kritika, keď sa niečo dávalo na poslednú chvíľu, a prináša sa zásadná zmena do poskytovania zdravotnej starostlivosti a tej jej časti, ktorá je, bohužiaľ, tá finálna a tá tragická. A pozmeňujúci návrh tu prináša zásadnú zmenu k obhliadkam mŕtvych, ktoré dlhé roky boli problematické. Do roku 2018 bol problém s tým, aby sa obhliadka mŕtvych urobila v čase čo najkratšom, pretože obhliadka mŕtvych je zásadný akt, po ktorom sa môžu, po ktorom môžu nasledovať všetky ostatné procesy, aby mohli sa pozostalí s nebožtíkom, teda s rodinným príslušníkom rozlúčiť. Výsledkom toho bolo, že v lete 2018 bol prijatý návrh zákona, ktorý to konečne vyriešil, a bol prijatý na základe konsenzu tých, ktorí prehliadky majú vykonávať, teda organizácií, ktorých zastupujú, bola to Slovenská lekárska komora, Zväz ambulantných poskytovateľov, Asociácia súkromných lekárov. A po rokoch sa konečne problém vyriešil a výsledkom toho bolo, výsledkom toho bolo, že časť, čas, ktorý bol od úmrtia po prehliadku mŕtveho, sa skrátil zhruba na dve až štvrť alebo 2,5 hodiny. Bol to kompromisný návrh, ktorý, samozrejme, priniesol finančné nároky, na, na rozpočet, ale, ale na druhej strane vyriešil jeden problém, ktorý tu dlhodobo pretrvával. Tu sa pozmeňujúcim návrhom priamo v pléne vytvára zásadná zmena, ktorá niečo, čo funguje, mení na systém, ktorý môže fungovať, ale podľa tých, ktorých sa týka, fungovať nebude. Čiže zásadná otázka je, že prečo ideme meniť niečo, čo funguje, niečím, čo podľa poskytovateľov zdravotnej starostlivosti a organizácií, ktoré ich zastupujú, môže urobiť komplikáciu. Ako je to, je to, je to úplne nezmyselné, pretože po dlhých rokoch sa konečne našlo niečo, čo prinieslo relatívny kľud a poriadok, má to, samozrejme, svoje chyby, lebo tá obhliadka mŕtvych tiel je stále a je to jednak aj finančne neatraktívne, ale je to stále problematické, ale my ideme, my ideme urobiť niečo pozmeňujúcim návrhom, ktorý je daný priamo v pléne, pretože až do včera večera sa vlastne úplne presne nevedelo, čo predložené bude, lebo aj tento pozmeňujúci návrh má nejaké zmeny. A ideme vytvoriť otáznik, či na základe dobrovoľnosti to bude schopný úrad pre dohľad zvládnuť alebo či teda budú lekári nútení robiť tieto obhliadky na základe povinného rozpisu a či ich budú robiť tak, že ich pacienti v čakárňach budú čakať, kým urobia obhliadku, alebo či sa teda budú čakať pozostalí, kým lekár odambuluje svoj normálny pracovný čas, a tú prehliadku urobí potom. Myslím si, že všetky tie problémy, ktoré sa toho týkajú, vrátane toho, že máme nedostatok lekárov ambulantných, máme vysoký priemer vekový týchto lekárov, čiže my tu vytvárame, z môjho pohľadu, zjavne bezdôvodne situáciu, ktorá skomplikujú súčasne, súčasný ako-tak fungujúci stav. Preto vás chcem poprosiť, aby sme takúto zásadnú zmenu, ktorá naozaj zákon, ktorý nebol výrazne problematický, bez pozmeňujúcich návrhov, ktorá, táto zmena týmto pozmeňujúcim návrhom celý zákon komplikuje. A opakujem, ide o prehliadku mŕtvych. Myslím si, že každý z nás sa v živote s prehliadkou mŕtveho stretne, či už je to nejaký rodinný príslušník, otec, starý otec alebo niekto blízky. A keď máme vytvorený konečne systém, ktorý to vie zabezpečiť, a opakujem, kde priemerný čas obhliadky je dve a štvrť hodiny po úmrtí, chceme ho skomplikovať niečím, čo sa vracia do stavu pred rokom 2018, keď vznikli komplikácie pri obhliadkach mŕtvych. Čiže jednak keď sa má nejaká zmena stať, mala by ísť riadnym zákonom, aby k tomu prebehlo riadne pripomienkové konanie, aby sa všetky relevantné subjekty k tomu mohli pripraviť, a určite by sa takáto zmena nemala diať poslaneckým návrhom priamo v pléne, keď je praktický nulový čas na to, aby sa tomu tí, ktorých sa to týka, vyjadriť vedeli, aby vedeli predniesť pripomienky, o ktorých sa dá diskutovať. Naozaj robíme niečo, čo v súčasnom fungujúcom stave vytvorí zbytočný chaos. A opakujem, je to názor tých, ktorí tie služby robia, resp. tých asociácií, ktoré, tých lekárov, ktorí tieto prehliadky robia, zastupujú. Ďakujem pekne.